ועדת הכספים, כנסת 23, פרוטוקול מספר 143, 2020-10-26 10:00

משה גפני: בוקר טוב, אני מתכבד לפתוח את ישיבת ועדת הכספים.

משה גפני: נתחיל עם הצעות לסדר.

משה גפני: שלמה קרעי, בבקשה.

שלמה קרעי: אני חושב שצריך לבטל את הדיון בנושא העמותות, ההצגה של הנתונים עומדת בסתירה מפורשת לנוהל.

שלמה קרעי: ביקשנו יותר מידע, ביקשנו להיות חשופים יותר לפרטים לגבי העמותות.

שלמה קרעי: אני לא יודע מה מנסים ברשות המיסים לעשות – או להסתיר מידע, או שפשוט הם עצלנים ולא יכולים להכין טבלת אקסל כמו שביקשנו.

שלמה קרעי: אני חושב שזה יהיה זלזול ביושב הראש ובחברי הוועדה אם נקבל את החומר כמו שהוא ונדון בו.

שלמה קרעי: אני מציע לדחות את הדיון בשבוע, לדרוש מהם להביא את החומר בצורה מסודרת.

שלמה קרעי: יש לנו הרבה מאוד נושאים שאפשר לדון בהם, כמו הארכת תוקף מס רכישה ומס שבח, כמו מובטלי טרום קורונה שלא מטופלים - נושאים שנפלו בין הכיסאות.

שלמה קרעי: אני סומך עליך שתמצא מה לעשות בשעות הקרובות.

משה גפני: אני לא יכול לעסוק בנושאים האלה בשעות הקרובות, כי אנחנו ועדה שצריכה לקבל החלטה מראש על מה דנים.

משה גפני: אם אני מבטל, המשמעות של העניין זה שאין את הדיון הזה.

משה גפני: יש פה עמותות שנמצאות כבר כמה חודשים.

משה גפני: חלקן מסיבות סובייקטיביות לא באו עד עכשיו לדיון, להן זה חשוב.

משה גפני: הן אומרות: נגרם לנו נזק עצום, למה אתם לא מביאים את זה לדיון?

משה גפני: אני מרגיש מאוד לא נוח.

משה גפני: יש דברים שאומרים עליהם במשרדי ממשלה, בעיקר במשרד האוצר, שהוועדה לא מילאה את תפקידה בהם - מה שאף פעם לא היה נכון.

משה גפני: במקרה הזה לא אומרים את זה, אבל זה נכון, אנחנו לא הבאנו את זה לדיון.

משה גפני: חלק באשמתי, חלק באשמת הנושא שבאופן אובייקטיבי היינו צריכים להביא אבל אני דחיתי.

משה גפני: אני לא יכול יותר לדחות את זה.

משה גפני: חבר הכנסת קרעי, מה שאתה מעלה הוא נכון, החלטנו על נוהל שעליו צריך לשמור.

משה גפני: אנחנו תיכף נדון על העניין הזה, נראה מה אנחנו עושים.

משה גפני: אתה צודק, אני לא מתווכח איתך, אבל דחייה זה לא הפתרון.

מיכל שיר סגמן: ההצעה לסדר שלי נובעת מתוך כאב מאוד-מאוד גדול.

מיכל שיר סגמן: סיירתי בלא מעט עסקים, בלא מעט שווקים ברחבי הארץ שבהם פגשתי ציבורים שלמים שנאלצו לקחת הלוואות בשוק האפור.

מיכל שיר סגמן: אם אני מדברת על השווקים, מדובר על יותר מ-50% מהסוחרים שלקחו הלוואות.

מיכל שיר סגמן: אני יכולה לתאר לעצמי שעסקים שאולי לא ניתנה להם האפשרות לקחת הלוואה, שאולי כבר מיצו את כל האפשרויות שלהם, לא רק שיהיה להם קשה לחזור לעבודה לקראת סוף ימי הקורונה - הם פשוט יטבעו.

מיכל שיר סגמן: אנחנו צריכים לתת על זה את הדעת בוועדה, לראות מה עושים עם הסיפור הזה של השוק האפור, והאם יש איזו שהיא תכנית יציאה אמיתית.

משה גפני: מה את מציעה?

מיכל שיר סגמן: צריך לחשוב על פתרון.

מיכל שיר סגמן: קודם כל, לדעת מה הם הנתונים, האם יש לנו אפשרות לאסוף את הנתונים לגבי כמה אנשים לקחו בשוק האפור, מה הם ההיקפים הכספיים שהם לקחו, האם יש לנו איזו שהיא תכנית יציאה עבורם.

מיכל שיר סגמן: שוק אפור זה לא משהו שאתה יכול לצאת ממנו, זה משהו שגומר את החיים עצמם.

מיכל שיר סגמן: מאחר ומדובר במספרים מאוד-מאוד גבוהים של אנשים שנטלו הלוואות בשוק האפור, זה חייב להיות חלק מהדיונים שלנו, במיוחד כשמדובר בתקציב.

בצלאל סמוטריץ': אני רוצה להצטרף לחברי שלמה קרעי, רק מכיוון אחר.

בצלאל סמוטריץ': אני מציע לנעול בכלל את הוועדה, לא רק את הדיון הזה.

בצלאל סמוטריץ': ניתנה לנו בשבוע שעבר התחייבות חד-משמעית ממשרד החינוך.

משה גפני: דיבר איתי משה שגיא ביום חמישי בלילה.

משה גפני: הוא אמר לי שניתנה חוות דעת על ידי הלשכה המשפטית של משרד החינוך.

משה גפני: הבעיה הגדולה שעלתה בדיון בשבוע שעבר זה העניין של חוות הדעת של הלשכה המשפטית של משרד החינוך.

משה גפני: הבעיה הזאת נפתרה, הם הגישו חוות דעת, וצריך להעביר את הכסף לנושאים שהעלית.

בצלאל סמוטריץ': העובדה היא שהיום יום שני והכסף עוד לא עבר.

בצלאל סמוטריץ': הוא לא עבר ממשרד האוצר למשרד החינוך, בוודאי לא מתוך משרד החינוך.

בצלאל סמוטריץ': האם את המורה שלא קיבל משכורת, האם את התלמיד שנמצא ברחוב, האם את ראש המוסד שכבר חצי שנה נמצא בלי תקציבים מעניין האם חוות דעת של משה שגיא עברה, לא עברה?

בצלאל סמוטריץ': את מי זה מעניין?

בצלאל סמוטריץ': הוא רוצה לראות כסף.

בצלאל סמוטריץ': גם אחרי שתהיה חוות דעת, אתה תראה שחלק מהכספים לא יעברו.

בצלאל סמוטריץ': אז גם יסתבר שעד שחוות הדעת הגיעה האוצר שם את זה ברזרבה, לא בתקנה.

בצלאל סמוטריץ': ואם זה יהיה 15% יותר, יצטרכו שוב חוות דעת.

בצלאל סמוטריץ': זה לא נגמר.

בצלאל סמוטריץ': לא יכול להיות מצב שעבר למעלה מחודש והכסף שאושר בממשלה לא עבר.

בצלאל סמוטריץ': אם צריך שכל מי שאחראי לזה ישים את המפתחות וילך הביתה, זה מה שצריך לעשות.

בצלאל סמוטריץ': זה בלתי מתקבל על הדעת.

בצלאל סמוטריץ': אני מתחנן בפניך, אל תביא לוועדה הזאת שום דבר שמעניין את משרד האוצר ואת משרד החינוך עד שהשקל האחרון של הכסף הזה לא עובר לצרכן הקצה שקורס.

בצלאל סמוטריץ': זו לא פריבילגיה, זה לא שוקולד, זה הלחם והחמאה של כל הגופים האלה.

משה גפני: אכפת לי כמוך.

משה גפני: אני היום יושב עם האוצר.

משה גפני: אני הולך להגיד להם שאם הם לא יביאו את זה מיד אז יתחילו בעיות.

משה גפני: היינו צריכים לקיים פה דיון קשה עד שהגענו למסקנה הזאת.

משה גפני: אמרתי שעד יום חמישי אני רוצה שחוות הדעת תעבור.

משה גפני: זה עבר ביום חמישי.

משה גפני: אני אשב היום עם האוצר לראות מה אנחנו עושים עם הדבר הזה.

בצלאל סמוטריץ': לא צריך חוות דעת, אלה תקציבים שעברו כל שנה.

ינון אזולאי: אני רוצה להודות לכל חברי ועדת הכספים על כך שבשבוע שעבר, לאחר דין ודברים קשים שהיה פה עם אסי מסינג, סוף סוף הגיעה החתימה המיוחלת ואפשר לצאת למכרז במשרד הפנים עבור השוברים של ה-700 מיליון ₪ שהשיג השר דרעי.

ינון אזולאי: זה רק מראה שאנחנו מאוחדים כולם בעד מטרה אחת.

ינון אזולאי: בצלאל, אנחנו איתך כולנו בעניין הזה של משרד החינוך, אנחנו חושבים שלא צריך את חוות הדעת, וגם אמרו את זה במפורש פה.

ינון אזולאי: יכול להיות שאם נראה להם קצת כוח אנחנו נצליח.

ינון אזולאי: לגבי 100 מיליון ₪ שהתחייבו פה לעמותה, בצלאל ואני עומדים בקשר רציף עם משרד האוצר.

ינון אזולאי: הם מנסים כל פעם לשטות בנו.

ינון אזולאי: הם כל פעם לא עומדים במילה שלהם, אבל זה לא חדש.

ינון אזולאי: הגיע הזמן שבאוצר יבינו, אם זה הפקידות, אם זה היועץ המשפטי או מי שמתחתיו, שוועדת כספים היא לא חותמת גומי, היא ועדה שיש לה מה להגיד.

ינון אזולאי: אדוני היושב-ראש, אתה כבר כמה פעמים הוכחת שביד חזקה מול האוצר אנחנו יכולים להגיע להישגים

עאידה תומא סלימאן: אנחנו מוצפים בתקופה האחרונה בפניות של אנשים.

עאידה תומא סלימאן: יש אנשים שאפילו עוצרים אותנו ברחוב.

עאידה תומא סלימאן: אדם שעבד בשוק אמר לי: "תגידי לי, למה אתם מחכים?

עאידה תומא סלימאן: את רוצה שאני אחזור לעסוק בסמים?

עאידה תומא סלימאן: אחרי שעברתי שיקום מאוד ארוך אני עובד היום בשוק, רק סגרתם לנו את הכל.

עאידה תומא סלימאן: כדי להאכיל את הילדים שלי אני אצטרך לחזור לעסוק בסחר בסמים, אני אצטרך לחזור לשווק סמים.

עאידה תומא סלימאן: זה מה שאתם, אלה שיושבים שם, רוצים?

עאידה תומא סלימאן: " הדבר נכון לכל האנשים שיש להם עסקים קטנים, שיש להם כל מיני חנויות.

עאידה תומא סלימאן: זה בלתי מתקבל על הדעת המצב.

עאידה תומא סלימאן: אנחנו מדברים פה על סיוע לכל מיני עסקים, אבל אנחנו לא חושבים על האנשים שאיבדו את מקום העבודה שלהם.

עאידה תומא סלימאן: פתרנו את הבעיה של הארנונה לעסקים, אבל אנשים מתקשים גם בארנונה למגורים, גם במחירי המים, הם לא מצליחים לשרוד את התקופה הזאת.

עאידה תומא סלימאן: כשאנשים נמצאים יותר בבית הם משתמשים יותר במים, מה שמחייב אותם לשלם מחיר גבוה על השימוש העודף.

עאידה תומא סלימאן: העיריות עדיין עושות גבייה אגרסיבית של הארנונה, כולל כל מיני עיקולים, כולל פריצה לתוך הבתים.

עאידה תומא סלימאן: זה בלתי מתקבל על הדעת איפה שאנחנו חיים, הגיע הזמן שנעשה סדר בעניין הזה.

עאידה תומא סלימאן: הסדרת העניין של הצ'קים החוזרים בתקופה הזאת הסתיימה, עד כמה שידוע לי, בחודש אוגוסט.

עאידה תומא סלימאן: אנשים חזרו להתקשר, כי התחילו לחשב להם את הצ'קים החוזרים.

עאידה תומא סלימאן: חבר'ה, אנחנו שוכחים שעכשיו המצב יותר גרוע מהמצב כשנתנו את הפתרונות.

עאידה תומא סלימאן: אז לאנשים היו עוד קצת רזרבות.

עאידה תומא סלימאן: היום, זהו, אין להם שום דבר.

עאידה תומא סלימאן: אני חושבת שצריך לפתור את הנושא הזה.

עאידה תומא סלימאן: יש את הנושא של ביטוח חובה למוניות.

עאידה תומא סלימאן: אני חושבת שהגיע הזמן לעסוק גם בנושא הזה.

עאידה תומא סלימאן: אני מבקשת שייקבע לזה דיון.

אנטאנס שחאדה: כנראה שאנחנו חיים במציאות שבה הממשלה לא יודעת מה מתרחש בשטח, אדוני היושב-ראש.

אנטאנס שחאדה: יש קריסה כללית אצל עסקים קטנים, אצל צעירים, אצל נשים, אבל הממשלה מתעסקת עם מצגות שווא שהכל מצוין.

אנטאנס שחאדה: אני רוצה להזכיר לגבי התקציבים של בתי הספר של המוכר שאינו רשמי.

אנטאנס שחאדה: אני מבקש ממך, אדוני היושב-ראש, שתעלה את זה, במידה ותהיה לך ישיבה עם האוצר ועם משרד החינוך, כדי לפתור את הבעיה הזאת שמקשה עוד יותר על האנשים.

אנטאנס שחאדה: כנראה שאנחנו לקראת מיני גל שלישי של קורונה בישובים הערביים.

אנטאנס שחאדה: כבר 11 ישובים מועמדים להיות ישובים אדומים.

אנטאנס שחאדה: גם בגל השני הממשלה וכל צוות הקורונה לא ידע איך להתמודד עם הישובים הערביים.

אנטאנס שחאדה: אי אפשר לפתור את התחלואה בלי לתת מענה לבעיות הכלכליות.

אנטאנס שחאדה: צעירים ערבים עדיין מקבלים דמי אבטלה, דמי חל"ת.

אנטאנס שחאדה: עסקים קטנים נאלצים לפעול או לפתוח בסתר כדי לשרוד את התקופה.

אנטאנס שחאדה: נשים ערביות סובלות מתת הכנסה ותנאים גרועים ביותר.

אנטאנס שחאדה: לרשויות מקומיות ערביות אין מענה בתקציבים.

אנטאנס שחאדה: אנחנו גם לא רואים קמפיין הסברה מתממש בשפה הערבית.

אנטאנס שחאדה: אנחנו רוצים לראות איך הם מחלקים את התקציבים, מה הם נותנים, איך הממשלה מתכוונת מעכשיו להתמודד עם הגל השלישי.

רם בן ברק: קיבלתי אתמול מכתב ממגדלי הפרחים והתבלינים.

רם בן ברק: דנו רבות במשבר שהם עוברים.

רם בן ברק: מסתבר שהם קיבלו רק 30% ממה שהם צריכים לקבל.

רם בן ברק: אני מבקש דיון מיוחד על הנושא הזה.

משה גפני: הבנתי שזה הולך להסתדר.

רם בן ברק: הוקצבו להם 30 מיליון ₪.

רם בן ברק: 30 מיליון ₪ מחזיר להם רק 30% מההפסדים, לא 75% כמו שמקובל.

רם בן ברק: גם חלק גדול מה-30 הם לא קיבלו.

רם בן ברק: המשבר מתמשך, הוא לא נגמר, וצריך לראות איך פותרים את הבעיה.

רם בן ברק: אישרנו בוועדת הכספים עשרות מיליארדי שקלים לנושאים שונים, אם זה מענקים, הטבות כאלו ואחרות.

רם בן ברק: עם כולם עשינו את זה בלב חפץ.

רם בן ברק: לא יכול להיות שנשמע שאין כסף לפתיחת כיתות א'-ב'.

רם בן ברק: הקצינו כאן כל כך הרבה כספים, חלקם לאנשים שלא צריכים לקבל, כמו אני ומשפחתי שקיבלנו 750 שקל בלי שום סיבה, לא משנה שתרמנו את זה, ובסופו של דבר אנחנו מגיעים למצב שאי אפשר לפתוח את כיתות א' וב' בגלל שאין כסף בקופה.

רם בן ברק: פשוט מצב מביש שהכסף לא הולך למקומות הנכונים ולא מהטעמים הנכונים.

קטי קטרין שטרית: בפעם הקודמת כשדיברנו על הנושא של התבלינים והפרחים עלו ממשרד החקלאות וממשרד האוצר ואמרו, "תוך חודש".

קטי קטרין שטרית: מאז עברו ארבעה חודשים.

קטי קטרין שטרית: אם הייצוא של אותם מגדלים נאמד ב-12 מיליארד שקלים בשנה ללא קורונה, תבין כמה הכנסה למדינה הייתה יכולה להיות מהמגדלים האלה.

קטי קטרין שטרית: כשהם צריכים את העזרה הם לא מקבלים.

קטי קטרין שטרית: אני מבקשת מהיושב-ראש לקיים דיון על מה שקורה היום בבנקים מבחינת הלוואות.

משה גפני: אני מתכוון לקיים דיון כזה.

קטי קטרין שטרית: אני שומעת על בעלי עסקים שפשוט קורסים.

קטי קטרין שטרית: אני מדברת גם על בעלי עסקים שלקחו הלוואה לפני הקורונה, ב-2019.

מיכל שיר סגמן: לכן יש עלייה של יותר מ-50% בשוק האפור.

קטי קטרין שטרית: זה הפתרון שעומד לרשותם.

קטי קטרין שטרית: אני מציעה לקיים דיון בהול, דחוף.

משה גפני: אני הולך לעשות את זה.

קטי קטרין שטרית: הבנקים משתוללים.

משה גפני: אני אשתדל להביא את נגיד בנק ישראל ואת המפקח על הבנקים לדיון בנושא, כי אני שומע תלונות על העניין של הבנקים.

משה גפני: אני עובר לסעיף הראשון: אישור מוסדות ציבור לעניין סעיף 46 וסעיף 61.

שגית אפיק: אני מסכימה עם דבריו של חבר הכנסת קרעי בתחילת הישיבה.

שגית אפיק: הוועדה אישרה לפני מספר חודשים נוהל לדיון במוסדות ציבור לעניין סעיף 46.

שגית אפיק: במסגרת הנוהל הזה, ביקשה הוועדה נתונים נוספים על הנתונים שניתנו לה עד היום ביחס לעמותות לפי סעיף 46.

שגית אפיק: ארבע הרשימות שמופיעות בפניכם לא כוללות את כל הנתונים החדשים, הן כוללות רק את הנתונים שהוגשו לוועדה עד היום.

שגית אפיק: בשיחות שקיימתי עם רשות המיסים אתמול והיום חזרתי וביקשתי מהם לשלוח את הנתונים.

שגית אפיק: אני אשמח לשמוע התייחסות, אחרת אני מציעה לוועדה לא לקיים דיון ברשימות האלו היום.

רולנד עם-שלם: אנחנו רוצים לעזור לוועדה לקבל את ההחלטות הנכונות לגבי האישור של העמותות.

רולנד עם-שלם: אנחנו צריכים לגבש את הנתונים שהוועדה דורשת, שזה מעבר למה שהיה מקובל עד עכשיו לספק לוועדה, כדי שמצד אחד הם יעזרו לוועדה, ומצד שני לא יטילו עלינו נטל בירוקרטי כבד.

רולנד עם-שלם: חלק מהנתונים הם חסויים, כמו הנושא של חקירות.

משה גפני: אנחנו אלה שקבענו את הנוהל.

משה גפני: את מה שאי אפשר להעביר אף אחד לא מבקש להעביר.

משה גפני: אנחנו לא מבקשים להביא דברים שאין אפשרות להביא, אבל יש דברים שאפשר להביא.

שגית אפיק: ביקשנו את מטרות העמותה, תיאור פעילות העמותה, מחזור העמותה באותה שנה או בשלוש השנים שקדמו לבקשה, המקורות הכספיים של העמותה, סך הוצאות העמותה בשנת הכספים וסך הוצאות ההגדלה באותה שנת כספים, כיצד היא מקיימת את המטרה הציבורית.

שגית אפיק: אלה דברים שהוועדה צריכה לקבל כדי לקבל החלטה.

שגית אפיק: אחרי הדיון הזה יש לנו עמותות שהוועדה החליטה שהיא רוצה להוציא, כי היא חושבת שיש בעיה ביחס לפעילותן ולמטרה הציבורית שלהן.

שגית אפיק: כדי שהיא שתוכל לקבל את ההחלטות האלו היא צריכה לקבל את הנתונים מראש.

שגית אפיק: זה נוהל שהיא קיבלה כאן בעצמה, נדמה לי בהשתתפות מר ארז אורעד שהתנגד.

ארז אורעד: אני התנגדתי.

שלמה קרעי: זה לא כל כך משנה, אדוני, אנחנו קיבלנו החלטה.

שלמה קרעי: ההתנגדות שלך נשמעה אבל לא התקבלה.

שלמה קרעי: הוועדה היא לא אות מתה בכנסת הזאת.

רולנד עם-שלם: אנחנו ניתן את הנתונים שיעזרו לוועדה לקבל את ההחלטה.

רולנד עם-שלם: אני מציע, למרות שהנוהל התקבל והבענו התנגדות, שנשב באופן מסודר על אותם נתונים.

רולנד עם-שלם: יכול להיות שניתן נתונים נוספים מעבר למה שאתם מבקשים.

רולנד עם-שלם: את הנתונים שקשה יהיה לנו להביא נצטרך להוריד.

רולנד עם-שלם: נעשה איזו רשימה מסודרת שאותה נספק החל מהרשימה הבאה.

רולנד עם-שלם: אנחנו לא מתנגדים לבקשה עצמה, אבל כדי שהנוהל הזה לא יהיה חד-צדדי - -

אופיר כץ: הוא לא היה חד-צדדי.

רם בן ברק: למה לא הבאתם את הנתונים עד עכשיו?

רולנד עם-שלם: אותה דרישה של הוועדה לא גובשה ביחד איתנו.

משה גפני: מר רולנד, הוועדה קיימה שני דיונים בעניין הזה.

משה גפני: עברה תקופה ארוכה עד שהבאנו את העמותות האלו לאישור.

משה גפני: אתה לא באת ואמרת: רשות המיסים מתנגדת לנוהל, אנחנו מבקשים לקיים את הדיון.

משה גפני: אם היית מבקש את הדיון, היינו עושים את הדיון כבר מזמן.

שלמה קרעי: הוא לא אומר שהוא מתנגד, הוא רק אומר שזה יהיה מהרשימה הבאה.

שלמה קרעי: למה זה צריך להיות מהרשימה הבאה?

ארז אורעד: בדיון הראשון שהיה לנו בחודש יוני הצעתי לך לעבור על זה כמפקח.

ארז אורעד: אתה לא קיבלת את ההצעה.

ארז אורעד: אם אני קורא את הנוהל, כתוב בו כך: "ימציא נתונים מלאים ביחס למטרות העמותה וכיצד היא מקיימת את המטרה הציבורית".

ארז אורעד: אני לא מבין מה זה "נתונים מלאים".

ארז אורעד: אתם רואים את הארגז שהבאתי לכאן?

ארז אורעד: אלה רק נתונים חלקיים של עמותה אחת.

ארז אורעד: יש לנו היום רשימה של 210 עמותות.

שלמה קרעי: אתה עושה צחוק מהוועדה הזאת, כי ב"גיידסטר" כתובות רק שתי שורות על מטרות העמותה.

ארז אורעד: בואו נדבר בשיח הגיוני.

שלמה קרעי: השיח הזה היה צריך להיות בחצי השנה האחרונה.

משה גפני: תיקח בחשבון את הטענות שיש.

משה גפני: נבחרי הציבור החליטו החלטה מסוימת, אבל אתה, שאתה אמנם פקיד בכיר, אומר שאתה לא מסכים.

ארז אורעד: אני מכבד מאוד את הוועדה הזאת.

ארז אורעד: לאורך כל השנים, כבוד הרב גפני, נתתי לכם את הנתונים שביקשתם, אף על פי שאין בעולם דבר כזה שכל עמותה ועמותה נבדקת בפרלמנט.

ארז אורעד: עם השנים ביקשתם עוד נתונים שאותם קיבלתם ברמה סבירה והגיונית.

ארז אורעד: עם השנים פיתחנו אתר שנקרא "גיידסטר".

ארז אורעד: חבר הכנסת מיקי לוי נכנס לפני כל דיון לאתר הזה.

ארז אורעד: אני מבקש לא לדחות את הדיון הזה לשבוע הבא, חבל להעניש את העמותות.

שלמה קרעי: אתם מענישים את העמותות בזה שאתה מגיע היום לדיון ואומר שאתה לא יכול לתת לנו את הנתונים.

שגית אפיק: ההצעה של ארז להיכנס לאתר "גיידסטר" ולחפש נתונים על העמותה עלתה גם בדיון הקודם, רק שהח"כים דחו אותה.

ארז אורעד: אני מציע שלכל רשימה שאני אביא לכנסת אני אוסיף קישור שאתם רק תעשו קליק אחד ותקבלו עולם מלואו.

שלמה קרעי: אתם חושב שאנחנו אידיוטים שאנחנו צריכים את הקישור שתשים לנו?

שלמה קרעי: ביקשנו נתונים מספריים.

משה גפני: ארז, לא הסכמנו לזה.

שגית אפיק: חברי הוועדה לא הסכימו.

ארז אורעד: אני מציע לעבור לשיח של שיתוף פעולה.

ארז אורעד: יש שני דברים שאני לא יכול לתת לכם פה, כשאחד מהם זה מידע אודות חקירה כנגד העמותה.

ארז אורעד: אם הייתי מביא את כל הנתונים שביקשתם, כולל המידע המלא הזה, הייתם אומרים לי: ארז, חסר פה המידע על החקירה של העמותה.

ארז אורעד: אני מציע שיח של שיתוף.

ארז אורעד: אני מציע שתמנה מישהו, אולי את חבר הכנסת שלמה קרעי, כדי שנבנה טבלה חכמה, לא מסורבלת.

משה גפני: אני לא מקבל את זה.

משה גפני: יש פה נוהל.

משה גפני: תגיד שאתה מעביר את כל הפרטים של הנוהל בלי א',ב',ג' שאתה לא יכול להעביר.

משה גפני: אתה לא מנהל מו"מ עם הח"כים.

בצלאל סמוטריץ': ארז, אתה יודע את הערכתי הרבה אליך לא מאתמול, אבל מה שאתה אומר עכשיו זה לא פחות משערורייה.

בצלאל סמוטריץ': התקבלה החלטה שלא מוצאת חן בעיניך, שזה בסדר, מותר לך שתהיה לך דעה, אבל לא ייתכן לבוא ולהגיד: מכיוון שהתנגדתי וקיבלתם החלטה על הראש שלי, אני עושה מה שאני רוצה, אני פשוט לא מעביר את מה שהוועדה ביקשה.

בצלאל סמוטריץ': אם היית נותן 90% מהנתונים בלי דיווח על החקירות, אני מניח שעל זה היו אומרים: אתה יודע מה, בסדר, אנחנו מבינים, אבל להגיד: מכיוון שלא הסכמתי להחלטה שקיבלתם לא הגשתי כלום – ככה לא מתנהלים.

ארז אורעד: לא הסכמתי, כי לא הבנתי איך ליישם אותה מבחינה מעשית.

ארז אורעד: אני עובד בצורה מסודרת.

ארז אורעד: עובדה שבשנה הזאת, על אף הקורונה, הבאתי 620 עמותות, 20% יותר מבשנה שעברה.

בצלאל סמוטריץ': את הערכתי אליך אתה מכיר.

ארז אורעד: אני לא מבין מה התכלית.

משה גפני: מותר לארז אורעד, שאני מעריך ויודע שהוא מביא הרבה מאוד רשימות, לבוא ולהגיד: יש שניים-שלושה סעיפים שאין אפשרות להביא, ואז למנות את הסיבות מדוע אי אפשר להביא את אותם סעיפים, אבל לא יכול להיות שמעבירים רשימה נוספת שאין בה כלום ממה שהחלטנו.

משה גפני: לא יכול להיות דבר כזה.

משה גפני: לא יכול להיות שאנחנו קובעים נוהל, שאנחנו מצביעים עליו, ואז באים הפקידים ואומרים: אנחנו לא רוצים.

משה גפני: הם לא רוצים לא בגלל סיבה עניינית.

משה גפני: סיבה עניינית יכולה להיות על כמה סעיפים, או על סעיף אחד שאי אפשר להביא, שזה מקובל עלינו, ואז נדון, נראה, אבל את כל הדברים האחרים צריך להביא.

משה גפני: אני רוצה את כל הדברים האחרים גם על הרשימות האלו.

רולנד עם-שלם: כבוד היושב-ראש, אני מתנצל על כך שלא הבאנו את הנתונים לפי אותו נוהל.

רולנד עם-שלם: תקבלו את ההתנצלות של רשות המיסים על כך שזה לא סופק.

רולנד עם-שלם: אתם צריכים להבין שזה לא סופק, כי אנחנו נמצאים בחיתולים של שינוי המדיניות.

רולנד עם-שלם: אנחנו נביא את הנתונים הנוספים שאתם מבקשים לקבל, אבל כרגע אנחנו במעבר מהשיטה הישנה לשיטה החדשה.

רולנד עם-שלם: יש לנו כרגע רשימה של עמותות שאתם יכולים להגיד: כל עוד אין את הנתונים אנחנו דוחים, זאת זכותכם הלגיטימית.

רולנד עם-שלם: אני מציע שנגבש בחוכמה את כל הנתונים שאתם צריכים.

משה גפני: לא את מה שאנחנו צריכים, אלא את מה שמופיע בנוהל.

משה גפני: אני מסכים שתגידו לנו מה אי אפשר.

רולנד עם-שלם: אנחנו נביא את הנתונים החל מהרשימה הבאה.

משה גפני: החל מהרשימה הזאת.

רולנד עם-שלם: אם אתם רוצים לדחות את הדיון לגבי הרשימה הזאת, זו החלטה שלכם.

שלמה קרעי: יכול להיות מצב שאנחנו מאשרים ואחר כך בא חבר ועדה ומבקש לגבי עמותה מסוימת דיון מחדש?

שלמה קרעי: אנחנו יכולים לאשר בכפוף לכך שנקבל את הנתונים בשבוע-שבועיים הקרובים, ואז מי שיש לו על הנתונים השגות יבקש דיון מחדש.

רם בן ברק: אותי מאוד מעניין לדעת כמה מתוך המחזור של החברות האלו הולך לשכר.

שלמה קרעי: זה בדיוק מה שביקשתי, את המספרים הפשוטים האלה.

מיקי לוי: בעמותה שהסכום שלה הוא כמעט מיליארד 400 מיליון כסף ממשלתי, יש חמישה בעלי שכר גבוהים.

מיקי לוי: השכר הנמוך ביותר מבין החמישה הוא כמו של שר בממשלת ישראל.

שלמה קרעי: בדיוק בשביל זה ביקשנו את הנתונים, כדי שנוכל לקבל החלטות.

רם בן ברק: יש עמותות שכל מטרתן הוא לשלם משכורות.

בצלאל סמוטריץ': אבל אז אין ניהול תקין, או שארז לא מאשר.

בצלאל סמוטריץ': החבר'ה שלו עושים עבודה מקצועית.

בצלאל סמוטריץ': עמותה שעניינה לתת משכורות לא תקבל 46.

שלמה קרעי: בצלאל, יש אפשרות לקומבינות.

בצלאל סמוטריץ': 99.9% מהעמותות הן לא כאלו.

בצלאל סמוטריץ': תפקיד הוועדה הוא לפשט להן את הבירוקרטיה, לעזור להן לעבוד, לא ההיפך.

שלמה קרעי: בוא אני אגלה לך איך אתה יכול לעמוד ב-20% או ב-22% מהשכר ושרוב הכסף ילך למשכורות.

משה גפני: זה לא הדיון עכשיו.

שלמה קרעי: מה אתה עושה?

שלמה קרעי: אתה חותם שווי תרומות בשווה כסף, או שווה כסף במתנדבים.

ינון אזולאי: שלמה, זה לא נכון.

ינון אזולאי: יש עמותות שכולם שם מתנדבים.

בצלאל סמוטריץ': חלק גדול מקבלים תרומות בשווה כסף, חלק מקבלים לפי שווי מתנדבים.

שלמה קרעי: אף אחד לא יכול לדעת באמת את שווי המתנדבים שאתה מכניס למחזור.

שלמה קרעי: ברגע שהכנסת את זה למחזור כתרומות המשכורות שאתה יכול לחלק הן מכלל המחזור, שזה מגיע גם ל-50% מהכסף.

בצלאל סמוטריץ': גם אם הוא יביא לך את הנתונים המספריים מהמאזן שלהם, זה לא יגרום לך לדעת.

שלמה קרעי: בוודאי שכן.

שלמה קרעי: הנתונים שביקשנו זה מחזור בכסף.

בצלאל סמוטריץ': יש עמותות שאצלן רובם מתנדבים, אם זה תנועות נוער, אם זה לקט ישראל.

ינון אזולאי: באיחוד והצלה יש 5,000 מתנדבים שמחדשים להם את הציוד, מחדשים להם דברים.

שלמה קרעי: אין שום בעיה עם המתנדבים.

שלמה קרעי: הבעיה היא שכל הכסף שנכנס בתרומות הולך בסוף למשכורות, לא למתנדבים.

ארז אורעד: אני רוצה שתורידו מהנוהל את העניין של מידע אודות קיום חקירה כנגד העמותה.

ארז אורעד: אני לא יכול לתת נתונים על זה.

ארז אורעד: אני רוצה להבין את הפורמט של הדיווח.

ארז אורעד: כל פורמט שתרצו אני אתן, אם זה פורמט קטן, גדול, מסורבל, לא מסורבל.

ארז אורעד: "נתונים מלאים ביחס למטרות העמותה וכיצד היא מקיימת את המטרה הציבורית" - מה זה?

ארז אורעד: האם צריך לפרט כמו מגילת יום העצמאות, או מספיק שלוש שורות?

בצלאל סמוטריץ': נדמה לי שזה נמצא בטופס הבקשה.

שלמה קרעי: ארז, אתה לא רוצה שנשלח אליך את העוזרים הפרלמנטרים שלנו שיעזרו לך לבנות טבלה.

משה גפני: יש נוהל שאושר.

משה גפני: אני מבקש את הנוהל לקיים.

ארז אורעד: אני לא יודע מה זה.

משה גפני: את מה שיש בנוהל תעביר.

ינון אזולאי: יש טבלה מסודרת שהוועדה קבעה.

משה גפני: אני מבקש שתעביר לפי הנוהל.

משה גפני: תגיד אם יש סעיפים שאתה לא יודע להעביר, או לא יכול להעביר.

ארז אורעד: מקובל.

משה גפני: תעביר לי את זה, אנחנו נקיים את הדיון ביום רביעי.

משה גפני: עד יום רביעי תוכל להביא את זה?

ארז אורעד: בספק רב.

רולנד עם-שלם: כמה עמותות יש ברשימה?

ארז אורעד: יש 210 עמותות.

רולנד עם-שלם: אנחנו נשתדל להביא את כולן.

משה גפני: תשתדלו, בגלל שיש פה רבים שמחכים זמן רב.

משה גפני: אני מבקש שזה יגיע עד יום רביעי, כדי שנוכל לאשר.